Title: ประกาศกรมการขนส่งทางบก เรื่อง กำหนดคุณลักษณะของระบบไอเสียของรถจักรยานยนต์ พ.ศ. 2554

ประกาศกรมการขนส่งทางบก

ประกาศกรมการขนส่งทางบก
เรื่อง
กำหนดคุณลักษณะของระบบไอเสียของรถจักรยานยนต์
พ.ศ. ๒๕๕๔[๑]

ตามที่กรมการขนส่งทางบกได้ออกประกาศกรมการขนส่งทางบก เรื่อง
กำหนดคุณลักษณะของระบบไอเสียของรถจักรยานยนต์ พ.ศ. ๒๕๕๓ ประกาศ ณ วันที่ ๑๘ มกราคม
พ.ศ. ๒๕๕๓ ไว้แล้วนั้น

โดยที่ประกาศดังกล่าวยกเว้นการใช้บังคับกับรถจักรยานยนต์ที่มีระบบไอเสียไม่เป็นไปตามหลักเกณฑ์ที่กำหนดไว้
สามารถนำมาจดทะเบียนเป็นรถจักรยานยนต์ส่วนบุคคลและรถจักรยานยนต์สาธารณะที่มีท่อไอเสียต่ำกว่าที่พักเท้าได้เป็นเวลาหนึ่งปี
แต่เนื่องจากข้อเท็จจริงปรากฏว่าระบบไอเสียของรถจักรยานยนต์ที่มีอยู่ในท้องตลาดไม่สามารถนำมาจดทะเบียนภายในระยะเวลาที่กำหนดได้
ดังนั้น เพื่อบรรเทาความเดือดร้อนเสียหายที่จะเกิดขึ้นกับผู้ผลิตหรือผู้นำเข้า
จึงสมควรแก้ไขปรับปรุงประกาศกรมการขนส่งทางบก เรื่อง
กำหนดคุณลักษณะของระบบไอเสียของรถจักรยานยนต์ พ.ศ. ๒๕๕๓ เสียใหม่ให้เหมาะสมยิ่งขึ้น
อาศัยอำนาจตามความในข้อ ๑๑ แห่งกฎกระทรวงกำหนดส่วนควบและเครื่องอุปกรณ์สำหรับรถ
พ.ศ. ๒๕๕๑ ออกตามความในพระราชบัญญัติรถยนต์ พ.ศ. ๒๕๒๒ กรมการขนส่งทางบกประกาศกำหนดคุณลักษณะของระบบไอเสียของรถจักรยานยนต์ไว้
ดังต่อไปนี้

ข้อ ๑  ให้ยกเลิกประกาศกรมการขนส่งทางบก
เรื่อง กำหนดคุณลักษณะของระบบไอเสียของรถจักรยานยนต์ พ.ศ. ๒๕๕๓ ประกาศ ณ วันที่ ๑๘
มกราคม พ.ศ. ๒๕๕๓

ข้อ ๒  ระบบไอเสียของรถจักรยานยนต์ที่มีท่อไอเสียเป็นอุปกรณ์ระบายไอเสีย
ต้องมีวัสดุที่ยึดติดแน่นในตำแหน่งที่สามารถป้องกันความร้อนจากท่อไอเสียได้อย่างปลอดภัย
ความในวรรคหนึ่งมิให้ใช้บังคับแก่รถจักรยานยนต์ที่นำมาจดทะเบียนเป็นรถจักรยานยนต์ส่วนบุคคล
หรือที่นำมาจดทะเบียนเป็นรถจักรยานยนต์สาธารณะและมีท่อไอเสียต่ำกว่าที่พักเท้าที่ได้ผลิต
หรือนำเข้าก่อนวันที่ ๖ กุมภาพันธ์ ๒๕๕๔

ข้อ ๓  ประกาศนี้มิให้ใช้บังคับแก่รถจักรยานยนต์ที่จดทะเบียนไว้แล้วก่อนวันที่
๖ กุมภาพันธ์ ๒๕๕๓

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๑๓ มกราคม พ.ศ. ๒๕๕๔
เทียนโชติ
 จงพีร์เพียร
อธิบดีกรมการขนส่งทางบก

ปริยานุช/ผู้จัดทำ
๑๕ กุมภาพันธ์
๒๕๕๔

ณัฐวดี/ตรวจ
๑๕ กุมภาพันธ์
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๖ ง/หน้า ๘๔/๘ กุมภาพันธ์ ๒๕๕๔